Imtella' Marzu 21, 2021 Il-Kap Eżekuttiv tal-linja tal-ajru Awstraljana Qantas qal li l-gvernijiet jidher li se jkunu qed jimponu t-tilqima għall-Covid-19 bħala kundizzjoni biex persuni jidħlu fil-pajjiż, iżda l-Organizzazzjoni Dinjija għas-Saħħa (WHO) ma taqbilx. F'intervista mal-BBC, Alan Joyce qal li anki jekk din ma tkunx imposta mill-gvern, il-linji tal-ajru għandhom jagħmlu r-regoli tagħhom f'dan ir-rigward, fejn jaf ikun hemm bżonn bidla fit-termini u l-kundizzjonijiet meta wieħed jixtri biljett tal-ajru. Joyce qal li l-linji tal-ajru għandhom dmir li jiżguraw is-sigurtà tal-passiġġiera u l-crew, u esprima l-fehma li l-maġġoranza tal-klijenti ta' Qantas huma favur tali miżura. Madankollu l-Organizzazzjoni Dinjija għas-Saħħa ma taqbilx ma' deċiżjoni bħal din, bid-direttur tas-saħħa u l-innovazzjoni, Bernardo Mariano, jgħid li t-tilqima m'għandhiex tkun passaport biex wieħed isiefer. Żied li lil hinn minn dak li jrid is-settur privat, hemm bżonn politika komuni bejn il-gvernijiet biex deċiżjoni bħal din tkun tista' tiġi attwata.